**Johannes Kinnvall** (s. 28. heinäkuuta 1997) on ruotsalainen jääkiekkopuolustaja, joka pelaa SHL-joukkue Brynäs IF:ssä. Hän laukoo oikealta.

Ura
---

Kinnvall on IK Sätran kasvatti. Kauden 2012–2013 hän pelasi Gävle GIK:n ja Sandvikens IK:n U16-junioreiden yhdistelmäjoukkueessa. Kaudeksi 2013–2014 Kinnvall siirtyi Valbo HC:n J18-junioreihin. Kaudella 2014–2015 hän oli joukkueen tehokkain puolustaja tehoilla 5+16=21. Kinnvall jakoi myös Valbon sisäisen tehotilaston voiton Filip Sarlindin kanssa lukemalla +27. Hän debytoi samalla kaudella myös Valbon miesten joukkueessa Ruotsin neljänneksi korkeimmalla sarjatasolla HockeyTvåanissa, jossa Kinnvall pelasi yhden runkosarja- ja kolme nousukarsintasarjan ottelua.

Kaudeksi 2015–2016 Kinnvall siirtyi Brynäs IF:n J20-junioreihin. Kaudella 2016–2017 hän toimi joukkueen varakapteenina. Kinnvall debytoi kauden aikana myös Brynäsin SHL-joukkueessa, jossa hän pelasi 18 runkosarja- ja kolme playoff-ottelua ilman tehopisteitä. Kinnvall sai tililleen ensimmäisen SHL-ottelunsa 1. lokakuuta 2016 Linköping HC:tä vastaan. Hän jäi ottelussa kuitenkin ilman peliaikaa. Kinnvall sai ensimmäiset peliaikansa SHL:ssä kolmannessa ottelussaan 18. lokakuuta 2016 Rögle BK:ta vastaan. Hän sai ottelussa jääaikaa 7.02 minuuttia. Kinnvall voitti kauden päätteeksi SHL-hopeaa.

Kinnvall siirtyi kaudeksi 2017–2018 vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Timrå IK:hon. Hänen ensimmäinen kokonainen kautensa miesten peleissä toi 49 runkosarjaottelussa tehot 3+9=12 ja kymmenessä SHL:n nousukarsintasarjan ottelussa tehot 3+2=5. Timrån kausi päättyi sarjanousuun. Huhtikuussa 2018 Kinnvall teki joukkueen kanssa kaksivuotisen jatkosopimuksen. Hänen ensimmäinen kokonainen SHL-kautensa 2018–2019 toi 52 runkosarjaottelussa tehot 12+10=22 ja seitsemässä karsintasarjan ottelussa tehot 2+4=6. Kinnvallin SHL-uran avausmaali syntyi 30. lokakuuta 2018 Luleå HF:ää vastaan. Hän oli runkosarjassa Timrån toiseksi paras maalintekijä Anton Wedinin jälkeen sekä joukkueen tehokkain puolustaja. Kinnvall jakoi koko SHL:n puolustajien maalipörssin voiton Rögle BK:n Kodie Curranin kanssa, mutta Curran teki kuitenkin Kinnvallia enemmän tehopisteitä (37). Kolmannessa karsintasarjan ottelussa 31. maaliskuuta 2019 IK Oskarshamnia vastaan Kinnvall teki kaksi maalia ylivoimalla, joista toinen ratkaisi Timrålle 4–3-voiton ensimmäisessä jatkoerässä ajassa 65.09. Joukkueen kausi päättyi lopulta kuitenkin putoamiseen takaisin Allsvenskaniin, kun Oskarshamn voitti ottelusarjan voitoin 4–3.

Allsvenskaniin putoamisen myötä Kinnvall ei jatkanut enää Timråssa, vaan hän siirtyi kaudeksi 2019–2020 jatkamaan SHL-uraansa kaksivuotisella sopimuksella HV71:n riveihin. Kinnvall voitti pelipaikastaan huolimatta joukkueen sisäisen piste- ja syöttöpörssin tehoilla 11+29=40, joilla hän sijoittui koko liigan puolustajien pistepörssissä toiseksi edellään vain Rögle BK:n Kodie Curran. Kinnvall oli kauden päätteeksi ehdolla SHL:n parhaaksi puolustajaksi, mutta palkinnon vei lopulta kuitenkin Kodie Curran. 

Huhtikuussa 2020 NHL-varaamaton Kinvall teki kaksivuotisen tulokassopimuksen Calgary Flamesin kanssa. Samalla hänen vahvistettiin pelaavan kauden 2020–2021 lainalla HV71:n SHL-joukkueessa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2014–2015 | Valbo HC | Ruotsi II | 1 | 0 | 3 | 3 | 2 | – | – | – | – | – |
| 2015–2016 | Brynäs IF | SuperElit | 41 | 0 | 8 | 8 | 12 | 1 | 0 | 0 | 0 | 0 |
| 2016–2017 | Brynäs IF | SuperElit | 36 | 4 | 16 | 20 | 16 | 2 | 1 | 0 | 1 | 0 |
|  | Brynäs IF | SHL | 18 | 0 | 0 | 0 | 4 | 3 | 0 | 0 | 0 | 0 |
| 2017–2018 | Timrå IK | Allsvenskan | 49 | 3 | 9 | 12 | 8 | – | – | – | – | – |
| 2018–2019 | Timrå IK | SHL | 52 | 12 | 10 | 22 | 14 | – | – | – | – | – |
| 2019–2020 | HV71 | SHL | 51 | 11 | 29 | 40 | 8 | – | – | – | – | – |
| 2020–2021 | HV71 | SHL | 32 | 7 | 15 | 22 | 4 | – | – | – | – | – |
| 2021–2022 | Stockton Heat | AHL | 19 | 0 | 8 | 8 | 8 | – | – | – | – | – |
| 2022–2023 | Brynäs IF | SHL | 46 | 8 | 11 | 19 | 4 | – | – | – | – | – |
| 5 kautta | yhteensä | SHL | 199 | 38 | 65 | 103 | 34 | 3 | 0 | 0 | 0 | 0 |

Lähteet
-------

* Johannes Kinnvall The Internet Hockey Databasessa (englanniksi)
* Johannes Kinnvall Eurohockey-sivustolla (englanniksi)
* Johannes Kinnvall *Elite Prospects*. Everysport Media Group AB.  (englanniksi)

### Viitteet

1. 1 2 3 4  Johannes Kinnvall *Elite Prospects*. Everysport Media Group AB.  (englanniksi)
2. ↑  Elite Prospects - Valbo HC J18 *eliteprospects.com*. Everysport Media Group. Viitattu 3.3.2020. (englanniksi)
3. ↑  Johannes Kinnvall *SHL.se*. SHL AB. Viitattu 3.3.2020. (ruotsiksi)
4. ↑  Åberg, David: Back klar för klubben! *timraik.se*.  6.6.2017. Timrå IK Ishockey AB. Viitattu 3.3.2020. (ruotsiksi)
5. ↑  Åberg, David: Johannes Kinnvall stannar i Timrå IK *timraik.se*.  24.4.2018. Timrå IK Ishockey AB. Viitattu 3.3.2020. (ruotsiksi)
6. ↑  Johannes Kinnvall *SHL.se*. SHL AB. Viitattu 3.3.2020. (ruotsiksi)
7. ↑  Elite Prospects - Timrå IK *eliteprospects.com*. Everysport Media Group. Viitattu 3.3.2020. (englanniksi)
8. ↑  Elite Prospects - SHL Stats 2018-2019 *eliteprospects.com*. Everysport Media Group. Viitattu 3.3.2020. (englanniksi)
9. ↑  Gustavsson, Jonas: Timrå vinnare i nytt drama mot Oskarshamn *hockeyallsvenskan.se*.  31.3.2019. HockeyAllsvenskan AB. Viitattu 3.3.2020. (ruotsiksi)
10. ↑  Freijd, Johan: Johannes Kinnvall klar för HV71 *hv71.se*.  15.4.2019. HV71 Elitishockey AB. Viitattu 3.3.2020. (ruotsiksi)
11. ↑  Elite Prospects - HV71 *eliteprospects.com*. Everysport Media Group. Viitattu 3.3.2020. (englanniksi)
12. ↑  Elite Prospects - SHL Stats 2019-2020 *eliteprospects.com*. Everysport Media Group. Viitattu 3.3.2020. (englanniksi)
13. ↑  Bodin, Uffe: De gör upp om priset som årets SHL-back *Hockeysverige.se*.  1.4.2020. NewsMe. Viitattu 22.7.2020. (ruotsiksi)
14. ↑  FLAMES SIGN JOHANNES KINNVALL *nhl.com/flames*.  29.4.2020. CALGARY:  Calgary Flames. Viitattu 22.7.2020. (englanniksi)
15. ↑  Lahtinen, Miikka: Calgary Flames nappasi uuden puolustajan – paukutti huipputehot SHL:ssä *nhlsuomi.com*.  29.4.2020. Nordic Sport Media. Viitattu 22.7.2020.
16. ↑  Freijd, Johan: Johannes Kinnvall skriver NHL-kontrakt - lånas ut till HV71 *hv71.se*.  29.4.2020. HV71 Elitishockey AB. Viitattu 22.7.2020. (ruotsiksi)